Mag die jaar se kwaad uitgewoed wees | Netwerk24
Deur Piet Matipa 10 Junie 2017 07:26
Dit is net K.A.K. (Knysna. Afgestorwenes. Kaapstad) waar jy kyk.
2017 het in een maand 'n rillerpas geword. 'n Kakofonie. Wat de fop gaan aan?
In een week het 'n vuur wat in die hel gekweek is Knysna getref.
Nie 'n braai-, bak-en-brou- vuur nie. 'n Verniel-, verwoes- en verrinneweervuur.
Kapenaars het meer see gekry as wat hulle voor gevra het en mense sterf soos vlieë. Waar die skielike kwaad vandaan kom, weet g'n dier, plant of mens nie.
Dis nog net ses maande in die jaar in. As dit só aangaan, onttroon dié jaar verlede jaar. En almal weet wat se groot kartonboks (se sinoniem) 2016 was.
Ek is diep teleurgesteld in die jaar. Nie vlak nie, verdrinkdiep. Ná alles wat hierdie land deur is.
Dit is asof die jare deesdae kompetisie hou om te kyk wie kan die grootste gemors wees.
Verlede jaar was soos die einde van 'n maand voor betaaldag wat vir 365 dae aangehou het. Die smart is soos kondome by 'n universiteit uitgedeel. Net wanneer mens ge-dink het dat die jaar nie nog venyniger kan raak nie, het dit gewys hoeveel teef in hom steek.
Ja, venynig. Daar is nie 'n ander woord om dit te beskryf nie. 2016 was 'n booswig van 'n jaar en een van daais wat uitspattig lag wanneer dit sleg uitgedeel het met 'n donderbui wat dramatiese byklanke verskaf.
'n Gewetenlose leeddoener wat net verbrokkeling saai. 'n Sadis.
Toe die feeks van 'n jaar sterf, het ons almal dankies uitgedeel soos koorsblare by 'n hoërskool.
Uiteindelik het die goeie triomfeer. Ons het geswem in verligting en gedans in geluk. 2017 het nuwe hoop aangedra.
Ek moet sê dat 2017 my herinner het aan 2015; mens het geen klagtes gehad nie.
2015 was vir my soos 'n vriendelike tannie wat vir vreemdelinge glimlag in winkelsentrums. Dan word jy forseer om terug te glimlag, want wanneer mens in die openbaar rondloop, dra mens mos die wat-kyk-jy-gesig.
2017 was weer daai tannie wat net vir jou smaail.
Jy wonder naderhand of sy jou jammer kry of net vriendelik is. Sy pla niemand nie, shame.
En toe trap iemand op 2017 se nerf in Junie. Ek bedoel, Junie van alle maande.
Ek sou dink dat 2017 'n breek sou vat halfpad deur om krag te hê vir die orige ses maande. Dit is mos hoe alles in die lewe werk. Die helfte van die dag is daar mos altyd 'n pouse en 'n lunch.
Junie is veronderstel om 2017 se lunch te wees. Dit moet vergeet van werk en rus en doen net wat dit wil. Ek bedoel, daar is nog ses ander maande wat wag, nou span 2017 al die energie in die eerste deel van Junie in.
Ons is amper letterlik gemors – rommelstatus. Is dit nie genoeg vir 'n jaar nie? Moet ons op gespring word terwyl ons lê en probeer huil – ons is droog gehuil.